# Recueil général et complet des fabliaux des 13e et 14e siècles/LXIII
### LXIII DU PESCHEOR DE PONT SEUR SAINE

1 J’oï conter l’autre semaine C’uns peschieres de Pont seur Saine Espousa fame baudement : Assez i prist vin et forment 5Et .V. vaches et .X. brebis. La meschinete et ses maris S’entr’amoient de bone amor. Li vallès aloit chascun jor Peschier en Saine en son batel, 10Et si fesoit argent novel Toutes les foiz que il peschoit ; Assez en vendoit et menjoit Et s’en pessoit mout bien sa fame. Il estoit sire et ele dame 15De lui et de quanqu’il avoit, Comme preudom se maintenoit, Et la foutoit au miex qu’il pot. Qui ce ne fet, l’amor se tolt De jone fame quant il l’a, 20Ja bone joie n’en aura,
Quar jone fame bien peüe Sovent voudroit estre foutue. ﻿Un jor gisoient en lor lit, Au bacheler tendi le vit 25Que il avoit et lonc et gros ; Ou poing sa fame l’ot enclos,
Si nel senti ne mol ne vain.
« Sire », dist ele, « plus vous aim Que je ne faz Perrot mon frere, 30Voire par Dieu plus que ma mere, Ne que mon pere ne ma suer. — Je ne t’en croiroie à nul fuer, » Fet cil, « que tu m’amaisses tant Comme tu me fez entendant, 35Ainz cuit que tu le dis par guile. — Non faz, » dist ele, « par saint Gile, Je vous aim por ce que m’amez, Vous me chauciez bien et vestez, Et donez assez à mengier 40Et si m’achetastes l’autrier Bone cote et bon sorcot bleu. — Tu m’ameroies, » fet il, « peu Se plus ne te savoie fere ; D’aillors covient l’amor atrere : 45Se je ne te foutoie bien, Tu me harroies plus c’un chien. Je m’en esfors por toi sovent, Ja fame por nul garniment N’amera si bien son mari 50Com por fere ce que je di. »
﻿Cele fist mout le grimouart : « Fi ! » fet ele, « que Diex m’en gart, Que je vous aime por ce fere ! Mout m’anuieroit vostre afere 55Se le vous osoie veer ; Ja ne vous leroie bouter Vostre longaigne de boiel, Guidiez vous or qu’il m’en soit bel ? Ce est la riens qui plus m’anuie, 60Mengié l’eüst ore une truie, Mès que vous n’en eussiez mort. — Suer, » dist il, « tu auroies tort : Se j’avoie le vit perdu, Il me seroit trop mescheü : 65Tu ne m’ameroies jamès. — Si feroie plus c’onques mès, » Fet cele qui volentiers ment, « Mout me poise quant je le sent, Tel deable de pendeloche 70Qui entre les jambes vous loche ; Quar pleüst ore au vrai cors Dé Que un chien en fust enossé. » ﻿Or ne set son mari de voir S’ele ment ou ele dist voir 75Tant qu’un example li moustra Par qoi mout trés bien l’esprova. Il se leva .I. jor bien main. Son aviron prist en sa main Et prist sa roi et son truel ; 80Si s’en entra en son batel
Et s’en rala peschier en Saine Tant qu’il vint à la mestre vaine De l’eve qui estoit corant. Lors a veü venir flotant, 85.I. provoire qui ert noie, Si vous dirai par quel pechié : Uns chevaliers le mescreoit Qui por sa fame le haoit ; S’en fu espris de jalousie, 90Tant le gueta et tant l’espie Que il trova la char jumele, Le masle deseur la femele Trova ensamble nu à nu. Cil saut en piez, le vit tendu, 95En l’eve sailli qui ert grant, Noier le covint maintenant, Mès onques nul lieu n’aresta Et li peschierres le trova. Ausi tost comme il à lui vint, 100De sa fame lors li souvint Qui dist que rien ne haoit tant, Qui fust en cest siecle vivant, Comme ele fesoit son ostil. Le vit rez à rez du poinil 105Li a à son coutel trenchié, Puis l’a bien lavé et torchié, Si l’a mis dedenz son giron. ﻿Atant comme il ot de poisson, S’en vint en sa meson arriere, 110Si a fet une tele chiere
Comme s’il deüst lors morrir : Sa fame le cort conjoïr, Et il li dist : « Suer, trè te en là, Jamès mon cuer joie n’aura, 115Quar je sui mors et mal bailli : Troi chevalier m’ont assailli Où ne trovai nule merite Fors qu’il me mistrent à eslite. Il me distrent que je perdroie 120Lequel membre que je voudroie : S’il me tolissent la veüe, Toute joie eusse perdue ; S’il me trenchaissent les oreilles, Li mons en parlast à merveilles ; 125Je dis c’on me copast le vit, Por ce que tu avoies dit Que tu n’en avoies que faire. » Le vit a geté en mi l’aire, Et cele l’a bien regardé : 130Si le vit gros et bien carré, Et connut bien que c’estoit vit. « Fi ! » fet ele, « com fet despit ! Diex vous envoit corte durée ! Or n’est il riens que je tant hée 135Comme je faz le cors de vous : Certes or departirons nous. — Qoi, bele suer, ja deïs tu, Se j’avoie le vit perdu, Que tu ne m’en harroies ja : 140Je me merveil comment ce va ?
— Encor, » dist ele, « di je bien Qu’il ne me chaut de vostre rien Se de vostre mauvestié non : Jamès ensamble ne girron. » 145﻿Une baiasse ot amenée Qui estoit de la vile née, Ne sai sa niece ou sa cousine : Ele l’apele Ysabeline : « Cueil ces vaches par cel porpris, 150Maine les en par cel postis, Je m’en irai par l’uis derriere. » Il i avoit une faviere Qui ja estoit toute cossée ; Oiez de qoi s’est porpenssée, 155Ele en apele Ysaberon : « Bele niece, fai bon giron, Eslis de ces plus beles cosses, Et je cueillerai des plus grosses, Si en emplirai tout mon sain, 160Ja n’en leroie une au vilain Se les en peüsse porter ! » ﻿Cil le commence à rapeler : « Douce amie, quant je t’oi prise, Je te promis en sainte yglise 165Que je te porteroie foi : J’ai bien .XXVI, sous sor moi ; Vien avant, pren en la moitié, G’i cuideroie avoir pechié Se je t’en toloie ta part ; 170Vien avant et si les depart,
Pren la moitié, l’autre me lesse. » Et cele contreval s’abesse, Se li cerche entor le braier, Si a trové un vit si fier 175Qui en ses braies li pantoise ; Ele le paumoie et souspoise, Si le senti et dur et chaut, De joie toz li cuers li saut : « Qu’est ce, » dist ele, « que je sent ? 180— C’est mon vit, » dist il, « qui me tent, Itel com je soloie avoir. — Gabez me vous ?— Ainz vous di voir. — Comment vous est il revenu ? — Ja l’a Diex fet par sa vertu 185Qui ne voloit mie, ce croi, Que tu te partisses de moi. » ﻿Lors le commence à acoler, A besier et à langueter, Et tint la main au vit toz dis : 190« Ha ! biaus frere, biaus douz amis, Tant m’avez hui espoentée : Onques puis l’eure que fui née Ne fu mon cuer plus à malaise. » Tout maintenant l’acole et baise. 195El rapele sa chamberiere : « Ramaine les bestes arriere, » Ele li crie à grant alaine, « Ramaine les bestes, ramaine, Mesire a son vit recouvré, 200Nostre Sires i a ouvré. »
﻿Seignor, fols est qui fame croit Fors tant comme il l’ot et la voit. Je di en la fin de mon conte Que, s’une fame avoit un Conte 205Le plus bel et le plus adroit Et le plus alosé qui soit, Et fust chevaliers de sa main Meillor c’onques ne fu Gavain, Por tant que il fust escoillié, 210Tost le voudroit avoir changié Au pior de tout son ostel, Por tant qu’ele le trovast tel Qu’il la foutist tost et sovent. Se dames dient que je ment, 215Soufrir le vueil, atant m’en tais. De m’aventure n’i a mais.
* ↑ LXIII. — Du Pescheor de Pont seur Saine, p. 68. Il faut joindre au ms. de la Bibl. nat., que nous avons cité, le ms. 179 bis de la Bibl. de Genève, qui nous offre un long fragment (fol. 4 r$^o$ à 7 v$^o$) de ce fabliau, dont nous devons la collation à l’obligeance de M. Ritter. Nous désignons ce ms. par B et celui de la Bibl. nat. par A. Publié par Barbazan, III, 183 ; par Méon, III, 471-478, et donné en extrait par Legrand d’Aussy, IV, 312-314.
* ↑ Vers 2 — B, D’on pecheour. — seur. B, sus. — « Pont seur Saine », aujourd’hui Pont-le-Roi, dans l’Aube.
* ↑ 3 — B, Qui esposa.
* ↑ 5 — B, Catre vaches et nuef berbis.
* ↑ 9 — son. B, sus.
* ↑ 10 — B, Ensy faysoit.
* ↑ 12-15 — Ces vers manquent à B.
* ↑ 16 — se. B, la.
* ↑ 20 — bone. B, longue.
* ↑ 22 — B, Voudroit estre sovant.
* ↑ 23 — jor. B, soer.
* ↑ 25 — B, Qu’il avoit lon et dur et gros.
* ↑ 26 — B, Au poin. — l’ot. B, l’a.
* ↑ 27 — B, Qui ne le sant.
* ↑ 29 — B, Perrin.
* ↑ 30 — B, ne que mon pere.
* ↑ 31 — B, Ne que ma mere.
* ↑ 33 — cil. B, il.
* ↑ 34 — B, Con tu m’en monstres le samblant.
* ↑ 35 — cuit. B, croy.
* ↑ 37 — B, Ains vous.
* ↑ 38 — B, Et me.
* ↑ 41 — B, Belle cote et biau.
* ↑ 43 — B, Se autre.
* ↑ 45 — « te » manque à B et fausse le vers.
* ↑ 46 — B, Tu m’ayroyes.
* ↑ 49 — si bien. B, ja tant.
* ↑ 51 — B, le guinimart.
* ↑ 52 — « que » manque à B.
* ↑ 53 — B, aim por tel affere.
* ↑ 55 — B, osasse.
* ↑ 56 — B, layssasse.
* ↑ 58 — B, Mout cuydiés or.
* ↑ 59 — B, Et c’est.
* ↑ 61 — B, Ma que n’an receyssiés mort.
* ↑ 68 — B, Trop m’ennoye.
* ↑ 69 — B, Vostre langaine de (vers faux).
* ↑ 71 — B, Que pleüt au veray.
* ↑ 74 — B, ou s’elle.
* ↑ 76 — trés bien. B, bien il.
* ↑ 78 — B, Son anviron.
* ↑ 79 — B, Et prit ses roes.
* ↑ 80 — B, Puis s’an.
* ↑ 81 — B, ala.
* ↑ 82 — B, Jusqu’il vien.
* ↑ 83 — B, De l’aygue qui est roide et grant.
* ↑ 84 — B, Il garde et voit.
* ↑ 88 — B, De sa fame et.
* ↑ 90 — B, Que tant le gayta et espie.
* ↑ 91 — B, lour char gimelle.
* ↑ 92 — B, desus.
* ↑ 93 — B, Gisant.
* ↑ 94 — B, Ly prestres saut, le vit tandu.
* ↑ 95 — B, Et saut en l’aygue qu’il vit grant.
* ↑ 97 — B, ne desaroyta.
* ↑ 98 — B, Le pecheour tost s’aresta.
* ↑ 99 — B, Ausy come venir le vin.
* ↑ 100 — B, bien ly sovyn.
* ↑ 101 — B, Qui disoit qu’elle n’ayoit tant.
* ↑ 102 — B, Kiens qui fut en cest mont vivant.
* ↑ 106 — B, Puis l’a lavé et essuyé.
* ↑ 107 — B, Et sy l’a mis en.
* ↑ 108 — B, Atant quant.
* ↑ 109 — B, S’an retorna tantost.
* ↑ 110 — B, Et sy a faite telle.
* ↑ 111 — B, Con s’il deüt tantost.
* ↑ 112 — cort. B, vent. — B ajoute après ces vers : Ainsi come fere soloit Come celle qui mout l’amoit.
* ↑ 113 — il. B, cil.
* ↑ 117 — B, Je n’y trovay autre.
* ↑ 119 — B, Et me.
* ↑ 120 — Après ce vers, B ajoute : A force me fistrent choysir De mambre perdre ou de morir.
* ↑ 121 — tolissent. B, tossisen.
* ↑ 123 — B, copassent.
* ↑ 124 — B, Tos ly mons en parlat mervelles.
* ↑ 126 — B, m’avoyes.
* ↑ 128 — B, Lors flatit le vit an my l’ayre.
* ↑ 130 — B, Et le vit gros et rebolé.
* ↑ 131 — c’estoit. B, ce fut.
* ↑ 132 — B, Fy ! fy ! » fait elle, « quel despit !
* ↑ 133 — corte. B, male.
* ↑ 136 — B, depiterons.
* ↑ 137 — B, Comant, suer, ja me.
* ↑ 138 — B, Que se.
* ↑ 139 — B, ne m’ayroies.
* ↑ 140 — B, Trop me merveil.
* ↑ 141 — B, Certes ancour vous di je bien.
* ↑ 145 — Ce vers est remplacé dans B par les deux suivants : Ains m’an iray per l’uis derriere. » Or ot ou soy une chamb(e)riere.
* ↑ 146 — la. B, sa. — Après ce vers, on lit dans B : C’avec soy avoit amenée.
* ↑ 149 — B, Acuil ses vaches par cest porpris (faux).
* ↑ 150 — B, Et les (an) mayne par le postis.
* ↑ 152 — B, Or ot leans.
* ↑ 153 — B, escossée.
* ↑ 155 — B, Elle rapelle Ysabellon.
* ↑ 156 — bon. B, biau.
* ↑ 157 — B, Et prant.
* ↑ 158 — B, Et ly de tottes les.
* ↑ 159 — B, Et je rampliray.
* ↑ 160 — B, Ja n’en leysasse.
* ↑ 162 — B, Et cis la prit.
* ↑ 163 — B, « Belle fille.
* ↑ 164 — en. B, à.
* ↑ 166 — B, .XXXV. sous sus moy.
* ↑ 167 — B, se pren.
* ↑ 168 — B, Je cuderoye.
* ↑ 170 — les. B, le.
* ↑ 171 — B, la moytié prant.
* ↑ 172 — B, se baysse.
* ↑ 174 — B, Et santit le vit botoyer.
* ↑ 177 — chaut. B, maut.
* ↑ 178 — B, Ly cuer de joye ly tressaut.
* ↑ 180 — B, C’est, » fait il, « le vit.
* ↑ 183 — B, Et comant.
* ↑ 184 — B, Ja l’a fait Dius.
* ↑ 186 — B, Que vous departissiés.
* ↑ 187 — B, Celle le comance acoler.
* ↑ 189 — tint. B, tien.
* ↑ 191 — B, Comant m’avés vous effreée.
* ↑ 192 — B, Il onq(ues) deys.
* ↑ 193 — plus. B, sy.
* ↑ 194 — B, Elle l’acole et se le bayse.
* ↑ 195 — El. B, Puys.
* ↑ 197 — B, Elle s’escrie à aute.
* ↑ 199 — B, Messires a son vit trové. — Après ce vers s’arrête le ms. B, auquel il manque un feuillet.
* ↑ 208 — Gauvain, l’écuyer du roi Arthur, est ordinairement, dans les romans de la Table ronde, considéré comme le type du parfait chevalier. (Cf. le Mantel mautaillié.) Nous retrouvons une imitation de ce conte dans l’histoire que raconte le bouffon dans le Xe chant du Mambriano de Francesco Bello, dit l’Aveugle de Ferrare. Quant à l’autre imitation que cite Legrand d’Aussy (Sedaine, Pièces fugitives, 138-141), elle n’est que bien lointaine.